OIKEUSMINISTERIÖ                    
Lainvamisteluosasto / Rikos- ja prosessioikeuden yksikkö 
Ylijohtaja Pekka Nurmi 

LAUSUNTOPYYNTÖNNE OIKEUSMINISTERIÖN TYÖRYHMÄMIETINNÖSTÄ 2009:2 

Viitaten 18.2.2009 päivättyyn lausuntopyyntöönne Lindorff Oy lausuu edellä mainitusta työryhmämietinnöstä kunnioittaen seuraavaa: 

Lindorff Oy esittää ehdotusta muutetavaksi niin, että ulosottotietoja voidaan luovuttaa luottotietotoiminnan harjoittajalle pyyntöä edeltävältä kolmelta vuodelta. 

Nykyisessä esityksessä ei ehdoteta, että ulosotosta annettaisiin kahta kuukautta vanhempia ulosottotietoja. Tietojen luovuttamista on pohdittu sekä kilpailunäkökohtien että rekisteröidyn suojan kannalta. Tietojen luovuttamisen on todettu edistävän kilpailua. Rekisteröidyn oikeusturvan on ajateltu vaarantuvan mahdollisten ulosottorekisterimerkinnän jälkeen tulleiden muutosten johdosta. Arvovalintana oikeusturva on oikein asetettu kilpailunäkökohtien edelle. 

Ulosottotietojen luovuttaminen kahta kuukautta pidemmältä ajalta uusille luottotietotoiminnan harjoittajille kuitenkin parantaisi Lindorff Oy:n käsityksen mukaan rekisteröidyn oikeusturvaa, sillä aloittavilla luottotietotoiminnan harjoittajilla on lain mukainen velvollisuus ilmoittaa rekisteröidyille ensimerkinnästä, mikä puolestaan antaa henkilöille mahdollisuuden tarkistaa omien estetietojensa paikkansa pitävyys. Ilmoitusvelvollisuus voitaisiin ulottaa kaikkiin tilanteisiin, joissa 2 kuukautta vanhempia ulosottomerkintöjä luovutetaan luottotietotoiminnan harjoittajille ja luovutuksen saaja voitaisiin velvoittaa ilmoittamaan tietoonsa tulleet muutokset ulosottoviranomaisille, jolloin myös rekisteröidyn oikeusturva viranomaisrekisterinkin osalta nousisi. 

Yksiselitteisiä ja kattavia virallisia lähteitä mahdollisille rekisteriin tehtäville poistoille, korjauksille ja lisämerkinnöille ei ole, vaan ne perustuvat paljolti velallisen aktiivisuuteen. Ulosoton tietojen luovuttaminen uusille toimijoille herättäisi rekisteröidyn tarkistamaan tietonsa ja siten nostaisi rekisteröidyn oikeusturvan tasoa sekä suhteessa viranomaisiin että yksityisiin toimijoihin.  

LINDORFF OY 

Lassi Karppinen
Toimitusjohtaja